Zagreb, 21. prosinca 2018.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ivana Vilibora Sinčića, zastupnika u Hrvatskom saboru**, za davanjem mišljenja Povjerenstva, na 32. sjednici, održanoj 21. prosinca 2018.g., daje sljedeće:

**MIŠLJENJE**

1. **Nema zapreke, u smislu odredbi ZSSI-a, da se dužnosnik Ivan Vilibor Sinčić, zastupnik u Hrvatskom saboru, odazove poziv za posjetu trgovačkom društvu TEHNIX d.o.o.,** **Donji Kraljevec, pod uvjetom da trošak navedenog posjeta dužnosniku ne snosi trgovačko društvo TEHNIX d.o.o., jer bi isto predstavljalo povredu članka 11. stavka 3., u vezi s člankom 11. stavkom 1. ZSSI-a.**
2. **Ukoliko dužnosnik Ivan Vilibor Sinčić u posjetu trgovačkom društvu TEHNIX d.o.o. ide u službenom svojstvu predsjednika Odbora za zaštitu okoliša i prirode Hrvatskog sabora, troškove može snositi i navedeni Odbor, odnosno Hrvatski sabor.**

Obrazloženje

Zahtjev za davanjem mišljenja Povjerenstva podnio je dužnosnik Ivan Vilibor Sinčić. U knjigama ulazne pošte zahtjev je zaprimljen 5. prosinca 2018.g. pod brojem: 711-U-3500-M-154/18-01-2, povodom kojeg se vodi predmet broj M-154/18.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi navedenog zakona. Stoga je i Ivan Vilibor Sinčić, povodom obnašanja dužnosti zastupnika u Hrvatskom saboru, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U predmetnom zahtjevu za davanjem mišljenja dužnosnik navodi da je kao predsjednik Odbora za zaštitu okoliša i prirode Hrvatskog sabora dobio službeni poziv od Đure Horvata, direktora trgovačkog društva TEHNIX d.o.o. iz Donjeg Kraljevca, koja proizvodi više od 300 strojeva i opreme za okoliš, za što je dobilo stotinu svjetskih priznanja i odličja. Pozivatelj smatra da kao savjestan građanin mora prigovoriti trenutnom sustavu gospodarenja otpadom u Republici Hrvatskoj. Dužnosnik navodi kako ga se poziva kako bi se prezentirala rješenja. Slijedom navedenog, dužnosnik traži mišljenje Povjerenstva je li u sukobu interesa ako se odazove pozivu.

Dužnosnik je naknadno dostavio dopis trgovačkog društva TEHNIX d.o.o. od 4. prosinca 2018.g. naslovljen na Hrvatski sabor, Odbor za zaštitu okoliša i prirode, n/r predsjedniku Odbora g. Ivana Vilibora Sinčića, potpisan od direktora Društva Đure Horvata. U dopisu se ukratko predstavlja trgovačko društvo TEHNIX d.o.o. te se ističe kako je pošiljatelj dopisa, kao vlasnik društva koje zapošljava 500 radnika, dužan reagirati na štetne posljedice trenutnog pristupa gospodarenja otpadom u Republici Hrvatskoj, koji je skup i neodrživ. Pošiljatelj dopisa poziva dužnosnika u posjet društvu TEHNIX d.o.o. kako bi mogli prezentirati njihove tehnološke i tehničke mogućnosti za sudjelovanje u projektima za održivo gospodarenje komunalnim otpadom.

Na dodatno traženje Povjerenstva, dužnosni je dostavio dpunu zahjeva u kojem navodi kako bi troškove predmetnog posjeta (putni i drugi eventualni troškovi) snosio dužnosnik osobno. Dužnosnik dalje navodi kako postoji i mogućnost da troškove plati Hrvatski sabor, pošto je poziv došao na saborski Odbor, ali da dužnosnik isti želi minimalno financijski opterećivati te putne troškove posjet namjerava platiti sam. Dužnosnik osim putnih troškova ne očekuje druge troškove, a ako se pojave također ih namjerava platiti osobno.

Člankom 11. stavkom 1. ZSSI-a propisano je da se darom u smislu toga Zakona smatraju novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Člankom 11. stavkom 2. ZSSI-a propisano je da se darovima u smislu toga Zakona ne smatraju uobičajeni darovi između članova obitelji, rodbine i prijatelja te državna i međunarodna priznanja, odličja i nagrade.

Stavkom 3. istog članka propisano je da dužnosnik smije zadržati samo dar simbolične vrijednosti i to najviše u vrijednosti od 500,00 kn od istog darovatelja. Stavkom 4. istog članka propisano je da dužnosnik ne smije primiti dar iz stavka 3. kada je on u novcu, bez obzira na iznos te vrijednosnicu i dragocjenu kovinu.

Uvidom u službene internetske stranice Hrvatskog sabora utvrđeno je kako je dužnosnik Ivan Vilibor Sinčić predsjednik Odbora za zaštitu okoliša i prirode. Navedeni Odbor je radno tijelo Hrvatskog sabora koje obavlja poslove utvrđivanja i praćenja provođenja politike, a u postupku donošenja zakona i drugih propisa ima prava i dužnosti matičnoga radnog tijela u područjima koja se odnose na temeljna rješenja zaštite i promicanja sveukupnih djelatnosti zaštite okoliša, sukladno međunarodnim standardima, mjere praćenja, očuvanja i unapređivanja biološke i ekološke ravnoteže prirodnih dobara (more, voda, zrak, tlo, rudno blago, biljni i životinjski svijet) u odnosu na gospodarski razvitak, mjere korištenja i upravljanja pojedinim dijelovima okoliša, a posebice glede posebno zaštićenih dijelova prirode, praćenje i proučavanje pitanja nuklearne i radiološke sigurnosti radi osiguranja visoke razine te sigurnosti i djelotvorne zaštite ljudi i okoliša od ionizirajućih zračenja, poticanje mjera za saniranje postojećeg stanja devastacije okoliša i daljnje sprječavanje onečišćenja radi promicanja kvalitete življenja i zdravlja ljudi (zbrinjavanje komunalnog i industrijskog otpada, zbrinjavanje opasnog otpada, gospodarenje sekundarnim sirovinama) i pritužbe upućene Saboru kojima se ukazuje na štetne radnje glede devastacije okoliša te ispitivanje njihove utemeljenosti.

S obzirom da je u zahtjevu i dopuni zahtjeva za davanjem mišljenjem navedeno da predmetno trgovačko društvo, koje je pozvalo dužnosnika, neće snositi troškove njegova posjeta, Povjerenstvo smatra kako nema zapreke u smislu ZSSI-a da dužnosnik prihvati navedeni poziv.

Povjerenstvo unatoč tome napominje kako bi eventualno snošenje troškova od strane predmetnog trgovačkog društva bilo neprihvatljivo u smislu ZSSI-a. Naime, dužnosnik je zastupnik u Hrvatskom saboru i predsjednik Odbora koji se bavi zaštitom okoliša i pitanjima koje su u vezi s djelatnostima trgovačkog društva koje je dužnosniku uputilo poziv. Stoga Povjerenstvo zaključuje kako bi podmirenje troškova dužnosnikova posjeta predstavljalo uslugu danu bez naknade, koja bi dužnosnika mogla dovesti u odnos zavisnosti ili kod njega stvoriti obvezu prema predmetnom trgovačkom društvu kao darovatelju, odnosno isto bi predstavljalo nedozvoljeni dar u smislu članka 11. stavka 1. ZSSI-a.

Ukoliko bi dužnosnik Ivan Vilibor Sinčić u posjetu trgovačkom društvu TEHNIX d.o.o. išao u službenom svojstvu predsjednika Odbora za zaštitu okoliša i prirode Hrvatskog sabora, troškove može snositi i navedeni Odbor, odnosno Hrvatski sabor.

Slijedom navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Ivan Vilibor Sinčić, elektroničkom dostavom
2. Objava na internetskoj stranici Povjerenstva
3. Pismohrana